Il-Ministeru tal-Finanzi tal-Indja bi ħsiebu jibda' jħarrek dawk iċ-ċittadini Indjani li nqabdu b'kumpanniji sigrieti li ma kienux ġew dikjarati lill-awtoritajiet tat-taxxa tal-Indja, liema kumpanniji kienu nkixfu bis-saħħa tal- Paradise Papers . F'Novembru tal-2017, l- International Consortium of Investigative Journalists (ICIJ) skopriet numru ta' kumpanniji reġistrati f'diversi pajjiżi kompriż f'Malta. Fil-ġurnal The Indian Express ġie rappurtat li saret kawża fil-Qorti ta' Mumbai kontra Ritesh Jain li fl-2009 allegatament kien irreġistra f'Malta kumpannija li ġġib l-isem Goldbird Holdings . Huwa kien azzjonist fil-kumpannija, direttur u r-rappreżentant legali tagħha. Din il-kumpannija diġà ġiet stralċjata sakemm ixxandru l- Paradise Papers iżda jidher li Ritesh Jain ma kienx iddijara li hu kien sid il-kumpannija. F'Lucknow ittieħdu passi legali wkoll kontra Ravi Kumar, resident ta' Ghaziabad, li fl-2012 allegatament kien irreġistra kumpannija f'Malta li ġġib l-isem Bapu International Pvt Ltd. Mill- Paradise Papers jirriżulta li din il-kumpannija kienet attiva fiż-żmien meta xxandru l-istejjer tal-ICIJ. Wara li kienu xxandru l- Paradise Papers , il-Ministeru tal-Finanzi tal-Indja ħabbar li permezz ta' Multi-Agency Group li nħoloq f'April 2016 kien ser jiġi nvestigat il-ġid tas-714 ċittadin Indjan li ssemmew fil- Panama Papers . Fi żmien xahar, intbagħtu taħrikiet mill-awtortajiet tat-taxxa lil dawk iċ-ċittadini Indjani li ssemmew fl-investigazzjoni. Previous: Joseph Muscat lis-Soċjalisti: "Warrbu min-nofs lill-ġustizzja soċjali, l-ugwaljanza u affarijiet simili" Next: Skont il-Kummissjoni Ewropea sar "progress limitat" f'Malta fil-ġlieda kontra l-korruzzjoni u l-ħasil tal-flus window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });
Jinħarġu taħrikiet fl-Indja kontra dawk li ħolqu kumpanniji f'Malta biex jaħarbu mill-ħlas tat-taxxa